**BUKOBA DC KINARA UANDIKISHAJI WA ANUANI ZA MAKAZI KAGERA**

Licha ya changamoto ya mvua nyingi na wakati mwingine mfumo wa uandikishaji wa anwani za makazi kuwa mzito kupokea taarifa, Halmashauri ya Wilaya Bukoba imefanikiwa kuwa ya kwanza kimkoa katika zoezi la ukusanyaji na uingizaji wa anwani hizo kwenye Mfumo wa Anuani za Makazi wa Taifa (NaPA) ambapo mpaka sasa imetekeleza zoezi hilo kwa asilimia 94.1.

Kwa mujibu wa taarifa ya utekelezaji wa zoezi la uandikishaji wa anuani za makazi ndani ya Halmashauri ya Wilaya Bukoba iliyowasilishwa leo na Afisa Ardhi wa Halmashauri hiyo ndugu Bruno Balongo katika Kikao Maalum cha Baraza la Madiwani, jumla ya anuani za makazi elfu tisini na nne na hamsini na mbili (94,052) ikiwa ni pamoja na nambari za nyumba, mashamba, viwanja na barabara za vijiji na vitongoji zimeweza kuingizwa katika mfumo wa NaPA kwa vitongoji vyote 515 vya Halmashauri.

Zoezi hili lililoanza kutekelezwa mwezi Februari, 2022 linaendelea kukamilishwa kwa Halmashauri kuwatumia watendaji wake wa kata na vijiji kuweza kuhakiki kazi iliyokwisha kufanyika ili kubaini endapo kuna maeneo yaliyosahaulika ili waweze kuwasilisha taarifa zake katika Ofisi ya TEHAMA ya Halmashauri hatimaye ziwasilishwe katika mfumo wa NaPA.

Naye Mkurugenzi Mtendaji wa Halmashauri ya Wilaya Bukoba Bi. Fatina Laay amelieleza Baraza hilo la Madiwani kwamba serikali ya Jamhuri ya muungano wa Tanzania imetoa ruhusa kwa wananchi wenye uwezo wa kujitengenezea vibao vya namba za nyumba zao wafanye hivyo kwani kwa awamu hii fedha iliyokuwa imetolewa na serikali kwa ajili ya zoezi hilo kwa Halmashauri yake ni shilingi milioni mia moja hamsini na nane mia tatu thelathini na moja elfu mia tano ishirini na tisa na senti sifuri tisa (158,331,529.09/=) kwa lengo la kufanikisha uingizaji wa namba hizo kwenye mfumo wa NaPA.

Kwa upande mwingine Mwenyekiti wa Halmashauri hiyo Mhe. Murshid Ngeze kwa niaba ya Baraza la Madiwani ameipongeza timu ya wataalam wa Halmashauri ikiongozwa na Mkurugenzi Mtendaji kwa kutekeleza zoezi hilo kwa umakini na kushauri kwamba vijana ambao watabainika kwamba utendaji wao ulikuwa mzuri zaidi majina yao yawekwe kwenye Kazi Data ya Halmashauri ili waweze kuzingatiwa pindi shughuli zingine za namna hii zitakapojitokeza.

Halmashauri ya Wilaya Bukoba inaundwa na kata 29), vijiji 94 na vitongoji 515.